**"כַּשָּׁנִים הַטּוֹבוֹת לִבְרָכָה"**

**גיל:** חטיבה עליונה

**מטרות השעור:**

* התלמיד יבחן את הקשר בין ההתחדשות בטבע לבין התחדשות אישית, חברתית ולאומית.
* התלמיד יכיר תפילות מן המסורת היהודית ולאורן ידון באיחולים האישיים והציבוריים בעבר וכיום.

**מהלך השיעור:**

1. **פתיח:**

האזינו (וצפו) בתפילת 'ברכנו' בביצוע שימי תבורי

<http://www.youtube.com/watch?v=ONlT4p_mkoM&feature=related>

הסרטון המלווה את השיר מציג באופנים שונים את הברכה המרכזית אליה מתכוון מחבר התפילה, הטל והמטר. כדאי לבחון עם התלמידים מה יכולה להיות הסיבה למרכזיותה של הברכה? מה מוסיף המראה של הנהר הגועש או הגשם היורד על המילים?

בעקבות התשובות יש לעבור למשימה שניתנה בדף הלימוד כתיבת בקשה אישית.

1. **לימוד בחברותא:**

בפני התלמידים מובאות שתי תפילות. הנושא של שתיהן משותף – בקשה לשנה טובה. אך במובנים רבים התפילות שונות זו מזו: ברכת השנים, נאמרת שלוש פעמים בכל יום, ע"י כל מתפלל, ממוקדת בבקשה לגשם. תפילת הכהן הגדול לעומתה נאמרת פעם אחת בשנה, מפיה של אחת הדמויות המרכזיות ביותר בעם היהודי והיא מורכבת משלוש בקשות בתחומים שונים כאשר האחרונה בלבד עוסקת בגשם.

ברכת השנים הנאמרת בתפילת שמונה עשרה מובאת בדף הלימוד בנוסח עדות המזרח בהמשך המערך למורה הבאנו את שני נוסחי הברכה האשכנזי והמזרחי במלואם.

תפילת הכהן הגדול בצאתו מן הקודש ביום הכיפורים מובאת על-פי הנוסח של התלמוד הירושלמי.

תפילת הכהן נישאת לאחר היציאה מהקודש. התפילה בנויה משלושה חלקים: הבקשה הראשונה היא פוליטית בעיקרה "שלא תצא עלינו גלות". הבקשה השנייה בתחום הכלכלי שלא יהא "חיסרון כיס". הבקשה השלישית גם היא עוסקת בפן החומרי אבל מול גרמי השמיים, "שנת גשומה ושחונה וטלולה" ושטוב השמים ירד על הכל באופן שווה כדי "שלא יצטרכו עמך ישראל אלו לאלו".

בדף הלימוד אנו מבקשים מהתלמידים לנסח את בקשות הכהן הגדול במושגים בני זמננו ובעצם לבחון איתם מהי משמעות של גלות היום האם ייתכן שגם בתוך מדינת ישראל אנחנו לא אחראים לגורלנו? האם כל אחד אחראי על פרנסתו בלבד? האם כיום נצרכים ישראל אלו לאלו? ועוד.

ניתן לבקש מהתלמידים לתת דוגמאות של קשר בין תחושות התחדשות שונות וכיצד הן משפיעות זו על זו כיצד התחדשות בטבע משפיעה על התחדשות אישית כיצד זו משפיעה על התחדשות לאומית וההפך.

1. **סגירה, דיון במליאה:** איך תהפכו את התפילות של הכהן הגדול לרלוונטיות לימינו?

הלימוד בחברותות איפשר לכל קבוצה לנסח את בקשות הכהן הגדול במושגים מודרניים. הדיון במליאה מאפשר לצאת מתוך תפילת הכהן ולהוסיף עליה. אלו בקשות עדיין מתאימות? מה צריך להוסיף היום כדי לממש את המטרות הבסיסיות של התפילות? האם מטרות אלה מתאימות לחברה הישראלית היום? מה כדאי לחדש?

**רקע**

1. **ברכת השנים**

זו הברכה התשיעית בתפילת שמונה עשרה. עניינה הוא בקשת בקשות הקשורות לכלכלה. הברכה נאמרת לאחר ברכת רפואה ולפני ברכת קיבוץ גלויות.

נוסח אשכנז:
בָּרֵךְ עָלֵינוּ ה' אֱלֹהֵינוּ אֶת הַשָּׁנָה הַזֹּאת וְאֶת כָּל מִינֵי תְבוּאָתָהּ לְטוֹבָה. וְתֵן

בחורף: טַל וּמָטָר לִבְרָכָה

בקיץ: בְּרָכָה

עַל פְּנֵי הָאֲדָמָה, וְשַׂבְּעֵנוּ מִטּוּבֶךָ, (נוסח הגר"א: מִטּוּבָהּ), וּבָרֵךְ שְׁנָתֵנוּ כַּשָּׁנִים הַטּוֹבוֹת.

בָּרוּךְ אַתָּה ה', מְבָרֵךְ הַשָּׁנִים.

נוסח עדות מזרח:

בקיץ: בַּרְכֵנוּ ה' אֱלֹהֵינוּ בְּכָל־מַעֲשֵׂי יָדֵינוּ. וּבָרֵךְ שְׁנָתֵנוּ בְּטַלְלֵי רָצוֹן בְּרָכָה וּנְדָבָה. וּתְהִי אַחֲרִיתָהּ חַיִּים וְשָׂבָע וְשָׁלוֹם כַּשָּׁנִים הַטּוֹבוֹת לִבְרָכָה. כִּי אֵל טוֹב וּמֵטִיב אַתָּה וּמְבָרֵךְ השָּׁנים. בָּרוּךְ אַתָּה ה', מְבָרֵךְ הַשָּׁנִים.

בחורף: בָּרֵךְ עָלֵינוּ ה' אֱלֹהֵינוּ אֶת הַשָּׁנָה הַזֹּאת. וְאֶת כָּל־מִינֵי תְּבוּאָתָהּ לְטוֹבָה. וְתֵן טַל וּמָטָר לִבְרָכָה עַל כָּל־פְּנֵי הָאֲדָמָה. וְרַוֵּה פְּנֵי תֵבֵל וְשַׁבַּע אֶת הָעוֹלָם כֻּלּוֹ מִטּוּבָךְ. וּמַלֵּא יָדֵינוּ מִבִּרְכוֹתֶיךָ וּמֵעֹשֶׁר מַתְּנוֹת יָדֶיךָ. שָׁמְרָה וְהַצִּילָה שָׁנָה זוֹ מִכָּל־דָּבָּר רּע. וּמִכָּל־מִינֵי מַשְׁחִית וּמִכָּל־מִינֵי פּוּרְעָנוּת. וַעֲשֵׂה לָהּ תִּקְוָה טוֹבה ואַחֲרִית שָׁלוֹם . חוּס וְרַחֵם עָלֶיהָ וְעַל כָּל־תְּבוּאָתָהּ וּפֵירוֹתֶיהָ. וּבָרְכָהּ בְּגִשְׁמֵי רָצוֹן בְּרָכָה וּנְדָבָה. וּתְהִי אַחֲרִיתָהּ חַיִּים וְשָׂבָע וְשָׁלוֹם. כַּשָּׁנִים הַטּוֹבוֹת לִבְרָכָה. כִּי אֵל טוֹב וּמֵטִיב אַתָּה וּמְבָרֵךְ השָּׁנִים. בָּרוּךְ אַתָּה ה', מְבָרֵךְ הַשָּׁנִים.

ברכת השנים תוקנה כאשר עיקר פרנסתו של אדם הייתה מן האדמה, על ידי חקלאות. והייתה תלויה מאד בגשם, ובאדמה. זו הסיבה שעיקר הברכה הוא בבקשות על גשמים. כיום כאשר רוב בני האדם אינם מתפרנסים מחקלאות, מכוונים בברכה זו על הפרנסה באופן כללי, גם זו שאינה תלויה בגשמים.

תפילה זו נאמרת מספר פעמים בכל יום, לכאורה אם כן אין בה התחדשות של התחלה חדשה והיא איננה מתאימה לראש השנה. מצד שני ניתן לשאול מדוע מחבר התפילה בחר להכניס אל תוך התפילה היומיומית ברכה המדגישה את הקשר בין ברכה לשנה חדשה "ברך עלינו...את השנה הזאת..."

אלא, נראה כי ברכת השנים משלבת בתוכה הן את הרגשת הראשית והחידוש של שנה חדשה והן את הנוכחות של הברכה בחיי היום-יום. שהרי לתחושות ההתחדשות והאמונה של ראשית השנה אנו זקוקים לא רק באופן חד פעמי אלא בכל רגע ורגע. תחושת ההתחדשות של הסתיו שנותנת אמונה שהגשם בו יבוא ואתו הפרנסה והבריאות התקווה והשלום , תחושה זאת אינה באה על סיפוקה בסתיו היא זקוקה לחידוש לאורך כל השנה, מספר פעמים ביום.

1. **תפילת הכהן הגדול ביום הכיפורים**

סדר יום הכיפורים כפי שנערך במקדש העמיד במרכז את הכהן הגדול ועבודתו במקדש, ומטרתו לכפר על מעשי העם כולו בשנה שחלפה. ביום הכיפורים נכנס הכהן הגדול בפעם היחידה במהלך השנה אל קודש הקודשים כדי להקטיר בו את הקטורת. הכניסה אל הקודש היתה השלב הדרמטי ביותר במהלך העבודה: האם יצא הכהן חי מקודש הקודשים? במהלך כל היום עמד עם ישראל בתוך המקדש במקומות בהם מותר היה לו להימצא ועקב בדריכות אחר עבודת הקורבנות והתפילות. את עבודת הכהן בקודש הקודשים לא יכול היה העם לראות ולכן היתה קיימת צפייה מתוחה. עם צאת הכהן מן הקודש הוא נשא תפילה. אותה תפילה אשר מובאת בדף לתלמיד בנוסח של התלמוד הירושלמי. התפילה נערכה בהיכל אשר גם הוא היה מחוץ לשדה הראייה של העם. כדי לא להפחיד את העם נשא הכהן תפילה קצרה בלבד.

תפילת הכהן הגדול היתה תפילה יוצאת דופן בשקט של העבודה במקדש ביום הכפורים והיא מבטאת גם את התודה של הכהן עצמו שניצל ממוות על התחדשות החיים שלו אחרי השהות לפני ולפנים בקודש הקודשים וכתוצאה מהתחדשות היחיד יש יכולת טובה יותר לכהן לשאת תפילה להתחדשות האומה כולה ולברכתה .

על התפילה, הכהן הגדול ומקומו של העם בעבודת יום הכפורים תוכלו להרחיב ולקרוא במאמרו של פרופ' ישראל רוזנסון, 'תפילה מכוננת עם: העם ומעמדו בתפילת הכוהן הגדול ביום הכיפורים' באתר מכללת לפשיץ.

http://old.lifshiz.macam.ac.il/m/pages/m0561/m0561127a.htm

 **דף לימוד: "כַּשָּׁנִים הַטּוֹבוֹת לִבְרָכָה"**

**פתיח**:

* האזינו לתפילת 'ברכנו'
* כתבו על דף בקשה שלכם להתחדשות בראשית השנה
* הקריאו בכתה את הבקשות שכתבתם.

**לימוד:** למדו בחברותות את שתי התפילות שלפניכם.

**ברכת השנים**

בָּרֵךְ עָלֵינוּ ה' אֱלֹ-הֵינוּ אֶת הַשָּׁנָה הַזֹּאת וְאֶת כָּל־מִינֵי תְּבוּאָתָהּ לְטוֹבָה.

וְתֵן טַל וּמָטָר לִבְרָכָה עַל כָּל־פְּנֵי הָאֲדָמָה.

וְרַוֵּה פְּנֵי תֵבֵל וְשַׁבַּע אֶת הָעוֹלָם כֻּלּוֹ מִטּוּבָךְ.

וּמַלֵּא יָדֵינוּ מִבִּרְכוֹתֶיךָ וּמֵעֹשֶׁר מַתְּנוֹת יָדֶיךָ.

שָׁמְרָה וְהַצִּילָה שָׁנָה זוֹ מִכָּל־דָּבָר רּע. (...) וַעֲשֵׂה לָהּ תִּקְוָה טוֹבה ואַחֲרִית שָׁלוֹם .

חוּס וְרַחֵם עָלֶיהָ וְעַל כָּל־תְּבוּאָתָהּ וּפֵירוֹתֶיהָ. וּבָרְכָהּ בְּגִשְׁמֵי רָצוֹן בְּרָכָה וּנְדָבָה.

וּתְהִי אַחֲרִיתָהּ חַיִּים וְשָׂבָע וְשָׁלוֹם. כַּשָּׁנִים הַטּוֹבוֹת לִבְרָכָה. (...)

* מה מתחדש על פי הברכה?
* מדוע אנו מברכים מידי יום על החדש?
* אלו בקשות על השנה החדשה תרצו אתם להוסיף?

**וְכָךְ הָיְתָה תְּפִלָּתוֹ שֶׁל כֹּהֵן גָּדוֹל** **בְּיוֹם הַכִּפּוּרִים בְּצֵאתוֹ בְּשָׁלוֹם מִן הַקֹּדֶשׁ**

יְהִי רָצוֹן מִלְּפָנַיִךְ ה' אלוהינו וֶאֱלֹהֵי אֲבוֹתֵינוּ

שֶׁלֹּא תֵּצֵא עָלֵינוּ גָּלוּת לֹא בַּיּוֹם הַזֶּה וְלֹא בַּשָּׁנָה הַזֹּאת.

וְאִם יָצְאָה עָלֵינוּ בְּגָלוּת בַּיּוֹם הַזֶּה אוֹ בַּשָּׁנָה הַזֹּאת תְּהֵא גָּלוּתֵנוּ לְמָקוֹם שֶׁל תּוֹרָה.

יְהִי רָצוֹן מִלְּפָנַיִךְ ה' אלוהינו וֶאֱלֹהֵי אֲבוֹתֵינוּ

שֶׁלֹּא יֵצֵא עָלֵינוּ חִסָּרוֹן

לֹא בַּיּוֹם הַזֶּה וְלֹא בַּשָּׁנָה הַזֹּאת.

# יום הכיפורים בבית המקדש

ביום הכיפורים בבית המקדש נערך טקס מיוחד שנערך אך ורק ביום זה, ומטרתו לכפר על חטאי עם ישראל. הדמות המרכזית בטקס הייתה הכהן הגדול.

במשנה מתואר כי שבעה ימים לפני יום כיפור היה פורש הכהן הגדול מביתו ומסתגר במקדש. בימים אלו היה הכהן הגדול לומד יחד עם זקני הסנהדרין את דיני עבודת יום הכיפורים, מתאמן בביצוע העבודות ונשמר מכל טומאה.

בכניסתו **לקודש הקדשים** ביום הכיפורים, היה ה[כהן הגדול](http://he.wikipedia.org/wiki/%D7%9B%D7%94%D7%9F_%D7%92%D7%93%D7%95%D7%9C) מקטיר את הקטורת. בצאתו מ[קודש הקודשים](http://he.wikipedia.org/wiki/%D7%A7%D7%95%D7%93%D7%A9_%D7%94%D7%A7%D7%95%D7%93%D7%A9%D7%99%D7%9D), התפלל [תפילה](http://he.wikipedia.org/wiki/%D7%AA%D7%A4%D7%99%D7%9C%D7%94_%28%D7%99%D7%94%D7%93%D7%95%D7%AA%29) קצרה, וחזר אל קודש הקודשים [להזות](http://he.wikipedia.org/w/index.php?title=%D7%94%D7%96%D7%90%D7%94&action=edit&redlink=1) את דם הקרבן. מאחר וקודש הקודשים הוא המקום הקדוש ביותר ויש בו קרבה יתרה לה' היה חשש גדול לחיי הכהן הגדול בכניסתו לקודש, והקלה גדולה כשיצא משם בשלום.

וְאִם יָצָא עָלֵינוּ חִסָּרוֹן בַּיּוֹם הַזֶּה אוֹ בַּשָּׁנָה הַזֹּאת,

יְהֵא חֶסְרוֹנֵנוּ בְּחִסָּרוֹן שֶׁל מִצְווֹת\*.

יְהִי רָצוֹן מִלְּפָנַיִךְ ה' אלוהינו וֶאֱלֹהֵי אֲבוֹתֵינוּ

שֶׁתְּהֵא הַשָּׁנָה הַזֹּאת שְׁנַת זוֹל, שְׁנַת שֹׂבַע, שְׁנַת מַשָּׂא וּמִתַּן,

שְׁנַת גְּשׁוּמָה וְשְׁחוּנָה וּטְלוּלָה,

וְשֶׁלֹּא יִצְטָרְכוּ עַמְּךָ יִשְׂרָאֵל אֵלּוּ לְאֵלּוּ. (...)

**ירושלמי, יומא, פרק ה', הלכה ג'**

\*כלומר שנוציא ממוננו לצדקות ושאר מצוות.

* מדוע הכהן מתפלל אחרי היציאה מהקודש ולא לפניה?
* מה מבקש הכהן לשנה החדשה?
* נסחו את בקשות הכהן הגדול במושגים בני זמננו.
* אלפי שנים אחרי הכהן בבית המקדש, מהן בקשותיכם?